Toto onseker oor Lewis se F1-toekomsMercedes se Toto Wolff. Foto: Jim Watson/AFP. Toto Wolff (Mercedes-spanbaas) meen Lewis Hamilton is die beste renjaer nóg. Die 36-jarige Brit was Sondag op koers om sy agtste F1-titel in Abu Dhabi in te oes voordat ’n vasberade Max Verstappen die kampioenskap in ’n dramatiese finale ronde voor sy neus weggegryp het. Die Red Bull-manne sal egter aanvoer dat Verstappen die titel verdien het: Hy was vir 652 rondes heel voor in die wedrenkoor, terwyl Hamilton vir 297 rondes die pas aangegee het. “Mercedes het meer bemarkers en kommunikasiebeamptes as wat ons motorwerktuigkundiges het. As Max en Lewis in dieselfde Mercedes sou jaag het ek geen twyfel wie sal wen nie,” het Red Bull se Christian Horner gesê. Maar volgens Wolff kan niemand Hamilton se sewe wêreldtitels betwis nie. “As ’n renjaer sal ek wil hê dat Lewis sy loopbaan moet voortsit want hy vertoon baie sterk. Maar ons sal deur Sondag se pyn moet werk. Hy is ’n man met ongelooflike waardes; dit gaan ’n baie ruk neem om alles te verwerk,” het die Oostenryker gesê. Mercedes het gister aangedui dat hy nie verder teen Verstappen se wêreldkampioenskaptitel sal skop nie. “Nie een van ons – Lewis inkluis – sou daarvan gehou het om die wêreldkampioenskap in ’n hof te wen nie. Maar ons is ongetwyfeld van die titel beroof; dit was nie net ’n swak besluit nie, maar die interpretasie van die reëls het ook van Lewis ’n maklike teiken gemaak.” “Dit was deksels moeilik om die appèlaksie te laat staan want ons is beslis verontreg.”